पाएं अपने शहर की ताज़ा ख़बरें और फ्री ई-पेपरडाउनलोड करें
शहर की सीमाओं से आगे बढ़कर कोरोना वायरस ने अब ग्रामीण इलाकों को चपेट में लेना शुरू कर दिया है। जिला मुख्यालय के आसपास के पांच से ज्यादा नगरीय क्षेत्रों में बुरी तरह से संक्रमण फैल चुका है। इनमें शिवगढ़, सरवन, बिलपांक, नामली, पिपलौदा सहित आसपास के गांव भी हैं।
अंचल में फैल रही संक्रमण की चेन तोड़ने के लिए अब प्रशासन ने सख्त कदम उठाना शुरू कर दिया है। अभी ग्रामीण क्षेत्रों में सामान्य लक्षण वाले मरीजों को होम आइसोलेट किया जा रहा था। इसका फायदा उठाते हुए मरीज नियम तोड़कर खुले में घूम रहे थे।
इसे रोकने के लिए प्रशासन ने पिछले साल की तरह जिले में 275 आइसोलेशन सेंटर बनाने जा रहा है। इसके लिए गांव के बाहरी क्षेत्र के स्कूल, पंचायत या धर्मशालाओं को चिह्नांकित कर लिया गया है। शुक्रवार से ग्रामीण क्षेत्रों में पाॅजिटिव निकलने वाले मरीजों को घर की बजाए सीधे आइसोलेशन सेंटर में भेज दिया जाएगा। यहां आंगनवाड़ी, आशा कार्यकर्ता के साथ डॉक्टर व नर्स देखभाल करेंगे। सेंटर में जाने से आनाकानी करने वालों पर प्रकरण दर्ज करेंगे।
आज सरपंच व सचिवों से बात करेंगे कलेक्टर
ग्रामीण क्षेत्रों में फैलते जा रहा संक्रमण को लेकर गुरुवार को कलेक्टर गोपालचंद्र डाड सरपंच व सचिवों से बात कर होम की बजाए सेंटर में आइसोलेट करने की रणनीति के बारे में बताएंगे। वायरस को रोकने के लिए गांव में उठाए जाने वाले एहतियाती गतिविधियों के बारे में भी जानकारी दी जाएगी। कलेक्टर डाड ने बताया ग्रामीण क्षेत्र में फैलते संक्रमण को रोकना बहुत जरूरी है। अंचल के लोग अभी भी लापरवाह बने हुए हैं इसलिए सख्ती की जा रही है।
सूरत से फिर आई 16 टन ऑक्सीजन
मेडिकल कॉलेज में ऑक्सीजन की आपूर्ति लगातार हो रही है। बुधवार सुबह सूरत से फिर एक टैंकर 16 टन ऑक्सीजन लेकर आया। इसमें से 10.5 टन मेडिकल कॉलेज में खाली करवाई गई। वहीं 5.5 टन महावीर प्लांट को दी गई। प्लांट से नीमच, मंदसौर के अलावा शहर के निजी अस्पतालों को सिलेंडर रिफिल कर दिए जा रहे हैं।
कोविड अधिकारी ने डीन व कलेक्टर से मांगी जानकारी
बुधवार को जिला कोविड अधिकारी एवं प्रमुख सचिव उच्च शिक्षा अनुपम राजन भी निरीक्षण पर आए। डिस्ट्रिक कंट्रोल कमांड सेंटर पर उन्होंने कलेक्टर, मेडिकल कॉलेज डीन सहित अन्य अधिकारियों से कोरोना को लेकर अपडेट लिया। मरीज और उनके इलाज, ऑक्सीजन और रेमडेसिविर इंजेक्शन की उपलब्धता पर जानकारी ली। बैठक के बाद उन्होंने रतलाम से ही सीएम की वीसी अटेंड की।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn